google/wiki40b huggingface dataset:
יוזיאס, נסיך סקסוניה-קובורג-זאלפלד

ביוגרפיה

יוזיאס נולד ב-26 בדצמבר 1737 בקובורג, לפרנץ יוזיאס, דוכס סקסוניה-קובורג-זאלפלד ולאנה סופיה משוורצבורג-רודולשטדט, בתם של לודוויג פרידריך הראשון, נסיך שוורצבורג-רודולשטדט ואנה סופיה מסקסוניה-גותה-אלטנבורג. בצעירותו התחנך יוזיאס על ידי יוהאן אוגוסט פון שנפלד וקספר פון ברביסדורף, והשתלם בשפות ובמדעים. בשנת 1755 ליווה יוזיאס את אחותו שרלוטה סופיה, נסיכת סקסוניה-קובורג-זאלפלד בדרכה לחתונתה עם לודוויג, דוכס מקלנבורג-שוורין, ולאחר מכן ביקר ברוסטוק, מגדבורג, הנובר ודרזדן.
באותה שנה ליווה יוזיאס את אחותו פרדריקה קרולינה, נסיכת סקסוניה-קובורג-זאלפלד לחתונתה עם קרל אלכסנדר, מרקיז ברנדנבורג-אנסבך בווינה, ומונה על ידי הקיסרית מריה תרזה לריטמייסטר בצבא הקיסרי. יוזיאס השתתף במלחמת שבע השנים, ונלחם בקרב לובוסיץ. בשנת 1757 הוא לחם בקרב על פראג, ולאחר מכן לחם בקרב קולין. לאחר מכן הוא לחם בקרב ברסלאו, ובשנת 1758 הוא נפצע בידו. בשנת 1759 הוא מונה על ידי הזוג הקיסרי למפקד רגימנט של קירסירים - אנסבך,ולאחר מכן השתתף תחת פיקודו של פילדמרשל פון לאודון בקרב ליגניץ וכיבוש שוויידניץ.
ב-30 ביולי 1766 הועלה יוזיאס לדרגת גנרל מיור, וב-1 במאי 1773 הועלה לדרגת פלדמרשל-לוטננט. בין השנים 1778–1788, הוא היה מפקד העיר ברטיסלבה, ובשנת 1785 הוא מונה למושל הכללי של גליציה ובוקובינה. ב-22 באוגוסט 1786 הוא הועלה על ידי הקיסר יוזף השני לדרגת גנרל חיל הפרשים.
במהלך המלחמה ההבסבורגית-עות'מאנית (1788–1791) שפרצה בשנת 1788 פיקד יוזיאס על קורפוס תחת פיקודו של פון לאודון, והשתתף בכיבוש מולדביה, לכידת חוטין בבסרביה, ובניצחון הגדול בקרב פוקשאן תחת פיקודו של אלכסנדר סובורוב. לאחר הניצחון בקרב רימניק תפס יוזיאס את חלקה הגדול של ואלכיה, כולל בוקרשט, והתקבל בברכה על ידי האוכלוסייה.
בתקופת כיבושה של מולדביה פגש יוזיאס את תרזה שטרופק, וב-24 בספטמבר 1789 התחתן עמה בעיר רומאן, ונולד לו ממנה בן בשם פרידריך. ב-25 באוגוסט 1808 קיבל פרידריך תואר אצולה מפרנץ הראשון, קיסר אוסטריה, וב-17 בפברואר 1853 נתן לו ארנסט השני, דוכס סקסוניה-קובורג-גותה את התואר "פרייהר פון רומאן", הקרוי על שם מקום הולדתו.
בשנים 1793 ו-1794 פיקד יוזיאס על הצבא בארצות השפלה האוסטריות במהלך המערכה בפלנדריה. בשל ניצחונו בקרב נירווינדן במרץ 1793, חזר האזור לשליטה אוסטרית. לאחר מכן הוא פלש לצרפת, וכבש את הערים קונדה, ואלנסיין, לה קוסנוי ולנדרסייה. עם זאת, בשל מצוקה קשה, בין היתר בעקבות הפירוד בקרב כוחות בעלות הברית, הוא סבל משורת מפלות קלות מול הצבא המהפכני על הסמבר, ולאחר מכן ספג תבוסה מכריעה בקרב פלרוס.
לאחר מכן הוא נטש את בלגיה, שהדיפלומטים ההבסבורגיים כבר החליטו לוותר עליה. בשל כעסו על כך וביקורתו הגלויה נגד מדיניותו של הברון תוגוט, התפטר יוזיאס מתפקידו כמפקד העליון (רוזן קלרפייט מילא את מקומו) ופרש לקובורג, שם מת מאוחר יותר ב-26 בפברואר 1815.
הרובע השמונה-עשר של פריז

דמוגרפיה

אוכלוסיית הרובע השמונה-עשר של פריז הגיעה לשיאה בשנת 1931, עם 288,810 תושבים. גם כיום, הרובע צפוף מאוד בתושבים ובפעילות עסקית, עם 184,586 תושבים ו-70,285 משרות, על פי מפקד האוכלוסין האחרון שנערך בשנת 1999.
צ'חצ'ח

צ'חצ'ח הוא כינוי גנאי בסלנג לצעירים יוצאי ארצות אסיה ואפריקה המייחס להם התנהגות של פרחח – ילד, נער או אדם צעיר בריון ופרוע חסר דרך ארץ.
ככל הנראה הוא מבוסס על האופן שבו נשמע דיבורם של עולים ממרוקו, שבו בולטות אותיות כמו צ' וח', באוזני העולים בני עדות אשכנז. במובן זה, הכינוי דומה לכינוי ברברים שהמציאו היוונים ביוון העתיקה להגדרת מי שאינם יוונים.] בשני המקרים, התבסס הכינוי על רעיון אונומטופאי דומה של חיקוי להג בלתי מוכר ("ווזווז" - מלשון המילה היידית וואָס (מבוטאת אצל יוצאי פולין ווּס - vus), שפירושה "מה", הוא שם גנאי לאשכנזי, שנוצר בדרך דומה). במילונם של דן בן אמוץ ונתיבה בן יהודה, "מילון עולמי לעברית מדוברת", מוגדרת המילה צ'חצ'ח כ"כינוי ליוצא צפון אפריקה".

משמעות המושג כיום

מושג העגה "צ'חצ'ח" עבר שינוי משמעות בשנים שחלפו מאז 1981 וכיום אינו נתפש בעיני רבים ככינוי המכוון לעולי מרוקו או לעולים מצפון אפריקה או המזרח-התיכון אלא כהגדרה של התנהגות פרחחית באופן כללי. שינוי דומה התחולל בכינויי גנאי אחרים לעולים כמו "פרחה" (במקור, שם נפוץ לאישה בין עולי מרוקו ופירושו שמחה. זכור במיוחד גם שיר הפרחה שבוצע על ידי עפרה חזה), "פולניה", "פרסי", "רומני", "יקה" או "ערס". ניתן, לדוגמה, לשמוע אדם שמשפחתו עלתה מעיראק או מיוון המגדיר עצמו "יקה" על בסיס תכונות כלליות כמו דייקנות או דבקות בביצוע משימה, אישה המוגדרת "פרחה" על בסיס מראה והתנהגות, בלי התייחס למוצאה, או אדם המוגדר "פולני" כאשר נראה למגדיר כי הוא נוקט מניפולציות המכוונות לעורר רגשות אשם, לדוגמה. עם זאת, בחלק מהכינויים נשמרים עדיין סימנים ברורים לכיוונם כגנאי לעולי צפון אפריקה. לדוגמה, אדם שמוצאו מארצות אשכנז הנוהג כ"ערס" יכונה לעיתים "ערס אשכנזי", להבחנה בינו לבין "ערס רגיל". עם זאת, רבים חולקים על העמדה הזו ומתארים אותה כניסיון להלבין את המימד הגזעני שבכינויים.
שלמה במברגר

קורות חייו

נולד בב' באייר תקצ"ה (1835) בויסנברון פרבר של וירצבורג לאביו רבי יצחק דב במברגר. 
בסביבות שנת תרכ"ב נשא את לאה בת הרב אברהם אדלר אב"ד אשפנבורג (Aschaffenburg).
היה זמן קצר מורה בהאספורט ובזלצבורג. לאחר מכן עבר ללנגנוי, שווייץ לאחר שהוסמך לרבנות על ידי רבי יעקב עטלינגר באלטונא ועל ידי רבי מנחם דרייפוס בזלצבורג.
בשנת תרל"ה בלגנוי נפטרה אשתו.
בשנת 1881 תרמ"א עבר לנידרהגנטל, ובשנת 1886 תרמ"ו החל לכהן כרבה של זנהיים.
במלחמת העולם הראשונה התחוללו בזנהיים קרבות קשים בין הצרפתים לגרמנים ומשום כך נאלצו רוב היהודים לברוח מהעיר, הרב במברגר עבר לגור אצל בנו נפתלי בקיצינגן. 
נפטר בוירצבורג בכ"ו באדר תרע"ח, לאחר מחלה קשה.
בנו הוא הרב פינחס במברגר. בן נוסף היה ד"ר יצחק במברגר.
אופנת וינטג'

אופנת וינטג' הוא מונח כללי המתייחס ללבוש שמקורו בתקופה קודמת לאופנת ההווה. המונח נמצא אף בשימוש לתיאור חנויות בגדים, כך לדוגמה, "חנות לאופנת וינטג'". המונח וינטג' (באנגלית: Vintage) מקורו בתחום הייננות ומתייחס לשנת בציר ענבי היין. השימוש במונח אופנת וינטג' נסמך על הדימוי של התיישנות המוסיפה איכות.

הגדרה

באופן כללי ביגוד אשר יוצר לפני שנות ה-20 של המאה ה-20 הוא ביגוד עתיק, ביגוד אשר יוצר בין שנות ה-20 לשנות ה-80 של המאה ה-20 הוא ביגוד וינטג'. לעומת זאת, אופנת רטרו מתייחסת בדרך כלל לביגוד חדש המחקה סגנונות אופנה מעידן קודם, ואילו ביגוד המתאים לסגנון האופנה בזמן הווה, הוא אופנה עכשווית, או מודרנית. יש לציין כי הגדרות אלה הן כלליות ואינן נוקשות.
רוב אופנת הווינטג' היא בגדים מיד-שנייה, בגדים אשר נלבשו בעבר. אחוז קטן משוק אופנת הווינטג' מורכב מבגדים ישנים שלא נלבשו מעולם, מקורם בדרך כלל במלאי של חנויות, או מחסני ביגוד, שלא נמכר בעת שהבגד היה חלק מן האופנה העכשווית. ערכם של בגדי וינטג' שמקורם במלאי ישן גבוה יותר בדרך כלל מבגדים משומשים, במיוחד אם הם נושאים עדיין את תגי היצרן.

שוק אופנת הוינטג'

נקודות המכירה הנפוצות לבגדי וינטג' הן חנויות לבגדים משומשים, חנויות המתמחות באופנת וינטג', מחסני לבוש חינם (כגון, מחסני הלבשה של ארגון ויצו בישראל), מכירות יד-שנייה של אנשים פרטיים, שוקי פשפשים, מכירות עזבון, ועוד. 
עם התפתחות האינטרנט עבר חלק משמעותי משוק אופנת הוינטג' למכירות מקוונות. בשלהי העשור הראשון של המאה ה-21 קיימים באינטרנט פורומים המתמחים באופנת וינטג', המרכזים מידע על סגנון אופנה זה. מכירות פומביות רבות של אופנת וינטג' מתקיימות באתרי מכירות כגון eBay.
בגדי אופנת וינטג' מתוצרתם של בתי אופנה בולטים בזמן עבר (למשל, קוקו שאנל, או פייר קרדן) הם בדרך כלל יקרים יותר. גורם נוסף העשוי להשפיע על מחירו של בגד וינטג' הוא שאלת המקור (באנגלית: Provenance), זהות האדם שהיה בעל הבגד בעבר. מחירו של בגד וינטג' שאותו לבשה דמות ידועה, במיוחד כאשר קיים תיעוד מצולם לעובדה זו, עשוי להאמיר. 
עקב עליית הביקוש לאופנת וינטג' הפכו בגדים במצב טוב משנות ה-20 ועד שנות ה-40 של המאה ה-20 לנדירים יחסית ומחירם עלה. בגדים מן העשורים האחרונים של המאה ה-20 נפוצים יותר וקל יותר לשמרם.
ישראל חכמישווילי

ביוגרפיה

נולד באחלציחה שבגאורגיה ב-29 במרץ 1866 (י"ג בניסן ה'תרכ"ו) ללאה בת יוסף גורל (גורלשווילי) ולרב יעקב חכמישווילי, שהיה מחלוצי העלייה הראשונים של יהדות גאורגיה לארץ ישראל, בן למשפחת רבנים (מכאן הכינוי "חכמישווילי" - "בן החכם").
בשנת 1874 (ה'תרל"ד) עלה יחד עם הוריו לארץ ישראל, והתיישב בירושלים, שם החל ללמוד בתלמוד תורה מקומי, ומשם המשיך לבית הספר דורש ציון.
כשבגר החל לעסוק במסחר ובחלפנות כספים, ובהמשך עבר לעסוק בבנקאות.
בשנת 1886 (ה'תרמ"ו) נישא לחנה אביגיל בת הרב יוסף קוקיא. במשך השנים שלאחר מכן, סייעה לו רבות בגאולת קרקעות, וסייעה לו באירוח ובכיבוד המוכרים הערבים.
בחודש יולי 1909 (אב ה'תרס"ט) פרסם חוברת בשם "שכונה חדשה" בה פרסם כי רכש שטח בירושלים, שמתוכו יקציב 25,000 מטרים לייסוד שכונה למחוסרי אמצעים בירושלים.
כנתין רוסיה, וכנאמן הרכוש של המנזר הרוסי והיווני בירושלים, במלחמת העולם הראשונה סייע ליהודים רבים שנרדפו על ידי השלטון הטורקי. בתקופה זו נערכו בביתו חיפושים, ונמצאו בו תעודות המקשרות אותו לתנועה הציונית. תחילה הוחלט לגרשו מהארץ, אולם לבסוף נדחה הגירוש בשל מצבו הבריאותי.
בתזכיר ששלח חיים בן-עטר, בראשית מאי 1918 אל ההסתדרות הציונית בלונדון, "בדבר איסור קניית קרקעות ליהודים" קבל על כך שמרשים רכישה ומכירה של קרקע על ידי נוצרים ומוסלמים אך לא על ידי יהודים. כדוגמה הוא מביא את ישראל חכמישווילי - "הבנקאי וסוחר-הקרקעות הגורג'י". אף על פי שהייתה לו נתינות רוסית, ביצע חכמישווילי עסקאות שונות לפני המלחמה עבור יחידים, מוסדות יהודיים וגם עבור נוצרים. לאחר שנדחה בלך ושוב, קיבל תשובה רשמית, שהמנהלה החדשה של O.E.T.A החליטה לא לאשר קנייה ומכירה של קרקעות ליהודים בטענה של שמירה על הסטטוס קוו. ימים מספר לאחר פנייתו של חכמישווילי, עסקה אחרת של העברת מקרקעין בין מוסלמי לנוצרי נענתה בחיוב.
ייסד מכספו את התלמוד תורה וישיבת "שארית ישראל", ובית כנסת בעיר העתיקה בירושלים לעדת הגורג'ים. בתלמוד תורה, שניהל בעצמו, קבע שילמדו עברית כשפה ראשית, בעוד בתי ספר אחרים המשיכו ללמד באמצעות שפות אחרות.
במשך שנים רבות עסק בגאולת אדמות בירושלים שמחוץ לחומות, וגאל שטחים נרחבים, ונמנה עם מייסדי שכונות חדשות בעיר, בהן רחביה וסביבתה. במיוחד היה בקשר תמידי עם גואלי האדמות יהושע חנקין, ארתור רופין ויעקב טהון מחברת הכשרת היישוב, והקרן הקיימת לישראל.
מטרתו העיקרית הייתה יישוב החלק הדרומי-מערבי של ירושלים, בדרך המובילה לחברון, וכסוחר אמיד, על חלק מהקרקעות שרכש בלב ירושלים בנה בניינים ששימשו כמרכזי המסחר הראשיים של העיר, והעניקו עבודה לתושבים רבים.
גם מחוץ לירושלים רכש שטחי אדמה ושטחים חקלאיים רבים במושבות עבריות, והודות לפעילותו, הוצעה לו משרת ציר בקונגרסים הציוניים על ידי מנחם אוסישקין.
ב-5 באפריל 1944 נפצע מרכב שנסע ברחוב יפו בירושלים, והלך לעולמו למחרת, ב-6 באפריל (י"ג בניסן ה'תש"ד). בלווייה נכח קהל רב, והרב בן-ציון מאיר חי עוזיאל.
בתו ויקטוריה וידה נישאה לגבריאל ולירו, בנו של חיים ולירו. במשך חייה מילאה תפקידים שונים, והייתה פעילה בויצו. אחיו היה הבנקאי יוסף חכמי.
ממלכת סרביה

רקע

נסיכות סרביה הוקמה בעקבות המהפכה הסרבית שנמשכה בין השנים 1804-1817, למרות דיכוי אכזרי שנערך כנקמה על ידי הרשויות העות'מאניות, הצליח לבסוף מילוש אוברנוביץ' לשחרר את סרביה לאחר מאות שנים של שלטון עות'מאני.
בתחילה כללה הנסיכות רק את השטח של סנג'ק סמדרבו, אך בשנים 1831-1833 התרחבה הנסיכות למזרח, לדרום ולמערב. בשנת 1867 עזב צבא האימפריה העות'מאנית את הנסיכות, תוך הבטחת עצמאותה בפועל. בשנת 1878 סרביה התרחבה לדרום-מזרח, וזכתה להכרה בינלאומית מלאה בקונגרס ברלין.
צ'יממנדה נגוזי אדיצ'יה

חייה והשכלתה

אדיצ'יה נולדה בעיר אנוגו שבניגריה, למשפחה מבני איגבו, וגדלה בעיר האוניברסיטאית נסוקה שבדרום ניגריה. אביה שימש פרופסור לסטטיסטיקה באוניברסיטה של ניגריה בנסוקה, ואמה עבדה כרשמת האוניברסיטה. אדיצ'יה החלה לימודי רוקחות ורפואה באוניברסיטה של ניגריה, אך במהלך שנת הלימודים השנייה היגרה לארצות-הברית, שם נהנתה ממלגה ללימודי תקשורת. בשנת 2001 סיימה את לימודיה בהצטיינות והמשיכה לתואר שני בכתיבה יצירתית באוניברסיטת ג'ונס הופקינס שבבולטימור. 
בשנת הלימודים האחרונה שלה החלה בכתיבת הרומן הראשון, "היביסקוס סגול", שזכה לשבחים עם פרסומו. הרומן השני שלה, "חצי שמש צהובה", עוסק במלחמת האזרחים בניגריה ובתקופה שקדמה לה. הספר יצא לאור בשנת 2006 ואדיצ'יה זכתה בעבורו ב-2007 בפרס אורנג'. בשנת 2008 השלימה אדיצ'יה תואר שני בלימודי אפריקה באוניברסיטת ייל, ובאותה שנה פרסמה אוסף סיפורים קצרים, "כרוך סביב צווארך".
ספרה הרביעי "אמריקנה", שיצא בשנת 2013, נבחר לאחד מעשרת הספרים הטובים ביותר של השנה על ידי הניו יורק טיימס.
אדיצ'יה נשואה ומחלקת את זמנה בין ניגריה לארצות הברית.

ספריה

הספר "היביסקוס סגול", שזיכה את אדיצ'יה במועמדות לפרס האוראנג' ובפרס חבר העמים הבריטי לשנת 2005, עוסק במורשת הקולוניאלית והקתולית בניגריה בתקופת ההפיכה הצבאית. במרכז הספר משפחה אמידה בה הבת, קמבילי בת החמש-עשרה, מתאהבת בכומר צעיר - אירוע המעורר מתחים בתוך המשפחה והתנגשות בלתי נמנעת. 
במרכז ספרה השני של אדיצ'יה, "חצי שמש צהובה", עומדת ניגריה בתקופת מלחמת האזרחים. במרכז הרומן סיפורם של נער מכפר עני, אישה שנטשה את חיי העושר בבירה לאגוס לטובת חיים עם פרופסור כריזמטי, וצעיר ביישן הנשבה בקסמי אחותה התאומה. המלחמה קורעת את השלושה זה מזה ומפגישה אותם מחדש בנסיבות שונות. הספר עובד לסרט באותו השם בכיכובה של טנדי ניוטון ב-2013.
אוסף הסיפורים "כרוך סביב צווארך" כולל סיפורים המתרחשים בארצות הברית ובניגריה, כשבמרכזם נשים משבט האיגבו, החיות בתפר שבין התרבות האמריקנית לניגרית, ומתמודדות עם פערים בין דוריים, אימי המלחמה, ועוד.
ספרה "אמריקנה" עוסק בחייה של צעירה המהגרת מניגריה לארצות הברית לצורך לימודים אוניברסיטאיים. ההגירה מעמתת אותה עם הסוגיה הגזעית בארצות הברית ומעמידה אותה בפני ההתלבטות האם לחזור למולדתה ולאהוב נעוריה אותו השאירה מאחור.
ספרה האחרון "דג'יוולי היקרה, או מניפסט פמיניסטי ב-15 הצעות" (באנגלית: "Dear Ijeawele, or A Feminist Manifesto in Fifteen Suggestions") שיצא לאור ב-2017 הוא עיבוד לתכתובת אימיילים אישיים שכתבה אדיצ'יה בתגובה לחברתה, דג'יוולי, שביקשה את עצתה של אדיצ'יה כיצד לגדל את בתה הפמיניסטית.
לירון ויצמן

ביוגרפיה

לירון ויצמן נולדה וגדלה בתל אביב. בצעירותה, הופיעה עם להקת "השכנים של צ'יץ'". שירתה בצה"ל כמש"קית חינוך בחיל הים.
היא בוגרת תואר ראשון בתקשורת מהאוניברסיטה הפתוחה.
בשנת 2006 נכנסה לעולם העיתונאות, שימשה כמבזקנית באתר הספורט באינטרנט ONE, וסיקרה את משחקי קבוצת הפועל פתח תקווה ונבחרת ישראל בכדורגל.
בשנת 2007 הצטרפה ויצמן לתוכנית הבידור היומית "ערב טוב עם גיא פינס" ששודרה אז בהוט. מאז שימשה ויצמן כחברת מערכת, עורכת משנה ומגישה בתוכנית יומית זאת, ששודרה לאחר מכן בערוץ 10, בערוץ 2 ובקשת 12.
ויצמן הגישה את "עשר", המצעד השבועי של התוכנית, את תוכנית הקולנוע "שובר קופות" בערוץ הקולנוע הישראלי ב-Yes ובערוץ E!, והשתתפה כפאנליסטית בתוכנית האופנה "שעת הדרקון" בהנחיית דורין אטיאס.
בשנת 2011 הגישה את התוכנית "נראות טוב גם ברדיו" עם רותם סלע ששודרה בתחנת רדיו תל אביב.
בשנת 2012 הגישה את התוכנית "ערב טוב ספורט", ששודרה בערוץ הספורט.
בשנת 2016 החלה להגיש את תוכנית הבישול והאירוח "מנה מנה" בערוץ הילדים. בהמשך אותה שנה, החלה להגיש בימי חמישי את תוכנית הבוקר "בוקר אור עד 10" בערוץ 10. ב-28 באוגוסט 2017 שודרה התוכנית האחרונה בהנחייתה, לקראת המעבר של ויצמן לעבודה ב"קשת", יחד עם צוות התוכנית "ערב טוב עם גיא פינס".
החל מ-22 באוקטובר 2017 החלה להגיש תוכנית יומית ששמה "אחת שיודעת" בשידורי קשת בערוץ 2, ומחודש נובמבר אותה שנה, בקשת 12.
במרץ 2018 פורסם כי ויצמן עוזבת את "ערב טוב עם גיא פינס", את התוכנית "אחת שיודעת" ואת קשת 12.
ב-2018 הנחתה את העונה התשיעית של תוכנית המציאות "האח הגדול" בערוץ רשת 13, לצד אסי ישראלוף ועפר שכטר.
ב-12 בינואר 2019 הנחתה גם את תחילתה של עונת "האח הגדול VIP", לצד גיא זו-ארץ, אך כחודש לאחר מכן יצאה לחופשת לידה.
ויצמן הובילה קמפיינים פרסומיים לחברת ישראכרט, למעצבת האופנה חגית טסה, ל"יריד המותגים", ל"שמלה'לה" ולחברת התכשיטים "TOUS".
ויצמן נשואה לעורך הדין אורי סמית ולהם שתי בנות.
ג'ון לאווראק

ילדות ונעורים, קריירה מוקדמת

לאווראק נולד בשכונה של בריזביין בשם "קנגורו פוינט". הוא התחנך בבית ספר בבריזביין שבו הייתה מגמה צבאית, ובה הצטיין. באוגוסט 1905 קיבל דרגת לייטננט בחיל התותחנים האוסטרלי. בתחילת 1913 הדריך בקורס קצינים בבית הספר לפיקוד ומטה בקמברלי שבאנגליה.

מלחמת העולם הראשונה

עם פרוץ מלחמת העולם הראשונה, הוצב בתחילה לאווראק בתפקיד מטה במשרד המלחמה, ולאחר מכן שימש בדרגת מייג'ר כמפקד יחידת תותחנים. בספטמבר 1915 הוצב בצרפת, אך הועבר לסלוניקי שביוון שם לחם בחזית המקדונית. ביולי 1916 הוצב לדיוויזיה האוסטרלית השנייה, ופיקד על יחידות תותחנים בקרבות על העיירה פוזייר (Pozières) בצרפת. כן לחם במסגרת הדיוויזיה החמישית האוסטרלית בקרב על הסום וההתקדמות אל מעבר לקו הינדנבורג. במאי 1917 הועבר למפקדת הדיוויזיה האוסטרלית הראשונה, שם פגש לראשונה בתומאס בליימי עמו פיתח יריבות. בתפקיד זה, בדרגת לייטננט קולונל לחם בקרב אמיין ובקרבות נוספים, בתפקידי פיקוד ומטה.

בין המלחמות

לאחר המלחמה שב לאווראק לאוסטרליה ושימש בתפקידי הדרכה בקולג' בצבאי בדאנטרון. הוא המשיך לעלות בסולם הדרגות, ושימש בתפקידים צבאיים שונים במערך ההדרכה באנגליה ובאוסטרליה. ביוני 1935 הועלה לדרגת מייג'ר ג'נרל, ומונה לראש המטה הכללי של הצבא האוסטרלי.

מלחמת העולם השנייה

עם פרוץ מלחמת העולם השנייה הועלה לאווראק לדרגת לייטננט ג'נרל, וקיבל את הפיקוד על פיקוד הדרום של הצבא האוסטרלי. כאשר ב-1940 הוקם הקורפוס האוסטרלי הראשון, קיבל בליימי את הפיקוד על הקורפוס. לאווראק קיבל את הפיקוד על הדיוויזיה השביעית במסגרת הקורפוס, תפקיד קרבי שהיה כרוך בהורדה לדרגת מייג'ר ג'נרל. הקורפוס נשלח לארץ ישראל לקראת השתתפות במערכה במדבר המערבי. ב-1941 נשלחה הדיוויזיה על ידי מפקד פיקוד המזרח התיכון הבריטי, ארצ'יבלד ויוול לטוברוק, ושם לחמה בהצלחה כנגד כוחותיו של ארווין רומל. לאחר פרישתו של בליימי מונה לאווראק למפקד הקורפוס הראשון, בדרגת לייטננט ג'נרל, ועמד בראש הקורפוס כאשר הקורפוס לחם במסגרת המערכה בסוריה ובלבנון כנגד אנשי צרפת של וישי. המערכה הסתיימה בהצלחה.
לאחר הצטרפות יפן למלחמה, נשלח הקורפוס אל המזרח הרחוק, והגיע ליאווה בינואר 1942. לאווראק נשלח לאוסטרליה ושם קיבל מינוי זמני של מפקד הצבא האוסטרלי, בעודו ממתין לבליימי שישוב מהמזרח התיכון ויקבל את התפקיד באופן קבוע. לאחר הגעתו של בליימי מונה לאווראק למפקד הארמייה הראשונה של הצבא האוסטרלי, שהייתה אחראית על הגנת קווינסלנד וניו סאות' ויילס. ב-1944 נשלח לעמוד בראש המשלחת הצבאית האוסטרלית לארצות הברית. באוגוסט 1946 שב לאוסטרליה, ופרש מהשירות הצבאי.

מושל קווינסלנד

ב-1946 קיבל על עצמו את תפקיד מושל קווינסלנד. בתפקיד זה שימש כנציג הכתר בקווינסלנד. התפקיד הוא תפקיד טקסי בעיקרו, המקביל לתפקיד המושל הכללי של אוסטרליה ברמה הלאומית. הוא היה יליד אוסטרליה הראשון ששימש בתפקיד זה, ויליד אוסטרליה השני ששימש כמושל. בתפקיד זה שימש כעשר שנים. לאחר מכן הוארכה כהונתו בשנה נוספת, אך בריאותו הרופפת הביאה לפרישתו לאחר ארבעה חודשים בינואר 1957. הוא הוחלף זמנית בידי סגנו, ומבחינה רשמית נותר בתפקיד, ומת בעודו מכהן בדצמבר של אותה שנה.

אותות ועיטורים

על שירותו במלחמת העולם הראשונה קיבל את אות השירות המצוין ואת צלב המלחמה הצרפתי. ב-1919 צורף למסדר מיכאל הקדוש וג'ורג' הקדוש. בעקבות הצלחתו במערכה סוריה ובלבנון קיבל תואר אביר במסדר האימפריה הבריטית. ב-1954 קיבל תואר קצין במסדר הוויקטוריאני המלכותי וב-1955 תואר אביר במסדר מיכאל הקדוש וג'ורג' הקדוש.
לאחר פטירתו נקרא על שמו מחנה צבא בטאונסוויל שבקווינסלנד.
WWE 2K19

מצבי משחק

המשחק החזיר את מצב המשחק של "ארון התצוגה" (באנגלית: Showcase mode), כשהפעם יתמקד בקריירה של המתאבק דניאל בריאן. זהו מצב המשחק הראשון מאז גרסת ההרחבה למשחק WWE 2K17. שחקנים יוכלו לקחת שליטה על 11 רגעים/קרבות שונים בקריירה של בריאן, כשאחד מהם כולל את קרב הבכורה שלו נגד ג'ון סינה בתוכנית Velocity.
במצב המשחק MyPlayer Towers, מתאבקים או מתאבקים שהשחקן יצר יוכלו להשתתף באתגרים במצב אונליין או במצב אופליין. אחד מה-Towers קשור ל"אתגר המיליון דולר", שבו השחקן חייב לשרוד כמות מסוימת של קרבות בפעם אחת, ללא חידוש כוחות של המתאבק במשחק. אתגרים יומיים ואתגרים של אירועי שלם וצפה גם כן יהיו במשחק.

שיווק

ב-15 ביוני 2018, 2K הכריזו על המשחק WWE 2K19. שלושה ימים לאחר מכן, הם ערכו מסיבת עיתונאים כשהמתאבק AJ סטיילס מוצג כמי שמפורסם על כריכת המשחק. כמו כן, הם הודיעו על "אתגר המיליון דולר", שבו שחקנים המשחקים במשחק יוכלו לזכות בפרס הנכסף.
ב-25 ביוני 2018, מתאבק העבר של ה-WWE, ריי מיסטירו הוכרז כאחד משתי דמויות הבונוס של ההזמנה המוקדמת. ב-9 ביולי 2018, רונדה ראוזי הוכרזה כדמות הבונוס השנייה של ההזמנה המוקדמת.
ב-25 ביולי 2018, 2K חשפו את גרסת האספנים של המשחק אשר תהיה מבוססת על מתאבק העבר, ריק פלייר, תחת השם "Wooooo! Edition". בדומה למשחקים הקודמים, המשחק יכלול גרסת העתק של המשחק המקורי אשר תשמש כגרסת דלוקס ולשחקן תהיה אפשרות לקבל גישה למשחק ארבעה ימים מוקדם יותר, בנוסף לפריטים מסוימים הקשורים לריק פלייר. כמה מהדברים אשר תכלול גרסה זו הם: 2 דמויות הבונוס של ההזמנה המוקדמת (ריי מיסטיריו ורונדה ראוזי), גרסת שנת 2002 של אנדרטייקר, ריקי סטימבוט, רודי פייפר, דאסטי רודס ורנדי סאבאג', הגלימה של פלייר מרסלמניה 24 ושל בתו של ריק, שארלוט פלייר מרסלמניה 32. כמו כן, הארינה של האירוע סטארקייד 1983 גם כן תהיה במשחק.
במהלך השבועות של חודשי אוגוסט וספטמבר 2018, WWE 2K עלו לשידור בערוץ היוטיוב הרשמי שלהם וחשפו את הרוסטר אשר יכלל במשחק. המנחים של חשיפת הרוסטר היו רוסב ולאנה שאירחו בכל אחת משלושת השבועות זוג מתאבקים אחרים: בשבוע הראשון את The B-Team (בו דאלאס וקורטיס אקסל), בשבוע השני את לוק גאלוס וקארל אנדרסון ובשבוע השלישי את סזארו ושיימוס. ב-13 בספטמבר 2018, 2K שחררו טריילר רשמי על המשחקיות של המשחק, ובו נראו מצבי משחק שונים כמו מצב משחק בעל מתאבקים עם ראש גדול, גרסה זומבית לטריפל אייץ', קרב "בית הזוועות" עם בריי וויאט. שבוע לאחר מכן, פסקול המשחק שוחרר בשידור עם הניו דיי, אליאס והראפר Wale. כל שיר בפסקול נבחר על ידי מתאבק WWE והכיל אמנים מוכרים כמו אמינם, פוסט מאלון, מטאליקה, פול אאוט בוי ועוד.

ביקורות

WWE 2K19 קיבל ביקורות חיוביות מהמבקרים לפי Metacritic (אתר אינטרנט האוסף ביקורת בין היתר על משחקי וידאו).
מיטשל זלצמן מהאתר IGN שיבח את המשחק על שיפוץ מצב המשחק MyCareer וחזרתו של מצב המשחק ה-Showcase, אך מנגד קיבל ביקורת שלילית עקב דבריהם של צוות השידור ותיקוני באגים כלליים הדורשים שיפור.
מארק אות

קריירת מועדונים

אות התחיל לשחק כדורגל בקבוצת הנוער של טוס לנגל, מועדון קטן הממוקם בדרום קלן. בשנת 2004 הצטרף לקבוצת הנוער של פ.צ. קלן, וב-2007 והוא עבר לוויקטוריה קלן.
בשנת 2009 חזר לפ.צ. קלן ועלה לקבוצה הבוגרת בשנת 2010. בעונה הראשונה שלו בקבוצה הבוגרת, עונת 2010-11, לא שותף אות באף משחק ולכן הוחלט על שחרורו מהמועדון.
בחודש מאי 2012 עבר אות להירנפיין ההולנדית על חוזה לשלוש שנים. בעונת 2012/13 שיחק אות בעיקר עם הקבוצה הצעירה של הקבוצה (עד גיל 21), שם כבש 16 שערים ב-18 הופעות, אבל בקבוצה לא כל כך התלהבו מהיכולת שהציג. הוא גם המעיט לשחק בבוגרת (3 הופעות בלבד), וב-2 בספטמבר 2013 הוחלט שהוא יושאל לקבוצת הראקלס אלמלו, שם הקריירה שלו התחילה לצמוח.
אות שיחק כל העונה בקבוצה הבוגרת וברוב משחקי העונה הוא היה בהרכב הפותח של הקבוצה עם 31 הופעות, 15 שערים ו-6 בישולים בכל המסגרות. אות כבש שלושער נגד וואלבייק במשחק ליגה ב-28 בספטמבר 2013.
אחרי שחזר להירנפיין, התפעלה הקבוצה מהכישרון שהפגין, והוא הופיע ב-37 משחקים וכבש 20 שערים בכל המסגרות. אות גם כבש שלושער מול אוטרכט במדי הקבוצה הבוגרת של הרנפיין ב-30 באוגוסט 2014, והגיע למקום החמישי בטבלת הכובשים של ליגת העל ההולנדית. קבוצתו עלתה לשלב הפלייאוף של הליגה האירופית.
אות זכה להתעניינות רבה מקבוצות ששיחקו בבונדסליגה, ולבסוף חתם בקבוצת הופנהיים הגרמנית ב-2 ביולי 2015. בעונה הראשונה שלו בקבוצה (2015/16) הוא הופיע 25 פעמים ואף כבש 8 שערים, כולל צמד על מיינץ 05 במסגרת הליגה. בעונה השנייה שלו בקבוצה (2016/17) הוא עדיין לא היה שם גדול בגרמניה, אף על פי שב-16 בדצמבר 2016 הוא כבש שער נגד בורוסיה דורטמונד.
קבוצתו סיימה במקום הרביעי בבונדסליגה והעפילה לשלב הפלייאוף של ליגת האלופות מול ליברפול. הוא כבש 2 שערים בשני המשחקים מול ליברפול, אבל זה לא הספיק וקבוצתו הודחה מהפלייאוף. בהמשך שיחקה בשלב הבתים של הליגה האירופית.
עונתו השלישית בקבוצה (2017/18) הייתה אחד הרגעים הגדולים ביותר בקריירה של אות, שרשם בליגה 31 הופעות ו-14 שערים, כולל צמד על באיירן מינכן שהייתה אלופה באותה עונה, ואף סיים במקום הרביעי בטבלת הכובשים בבונדסליגה. ב-18 במאי 2018 נכנס אות לסדרת TOTS (קבוצת העונה) של פיפא 18.
אות הפך לשחקן ידוע בגרמניה, אבל בסוף עונת 2017/18, לאחר שהחוזה שלו בהופנהיים נגמר, הוא החליט לעבור בהעברה חופשית לשאלקה 04.

קריירה בינלאומית

באוקטובר 2018 ערך אות את הופעת הבכורה שלו במדי נבחרת גרמניה, בתבוסה 3-0 להולנד במסגרת ליגת האומות. אות הוחלף לאחר 68 דקות על ידי יוליאן בראנדט.
ג'ו אלאה

ביוגרפיה

נולדה באוקלנד שבניו זילנד, ליהושע "שוקי" שוקרון מישראל, ולדניאלה אלאה ילידת-בריטניה וחיילת ישראלית לשעבר. היא חגגה בת מצווה בבאר שבע. לה גם שם ישראלי, קסם שוקרון (Kesem Shukrun). אביה נשוי כיום בשנית לטלי שוקרון, והם מתגוררים במושב ינון. 
היא החלה להתחרות בשייט כשהייתה בת 10 במפרשית מדגם אופטימיסט. משנת 2009 היא מתאמנת בהדרכתו של נתן הנדלי. כיום, היא לומדת באוניברסיטת אוקלנד הנדסת מכונות.

אלופת עולם

באליפות העולם בשיט שנערכה אוקלנד, בשנת 2007 זכתה אלאה במדליית זהב בשיט במפרשית מדגם 420. 
באולימפיאדת בייג'ינג (2008) היא סיימה אלאה במקום שביעי בשיט בדגם לייזר רדיאל לנשים. 
באליפות העולם בשיט שנערכה בהאג, הולנד בשנת 2010 זכתה אלאה במדליית כסף ביחד עם אוליביה פאורי בשיט מפרשית מדגם 470 ובאליפות העולם בשיט שנערכה בפרת', אוסטרליה בשנת 2011 היא זכתה במדליית ארד שוב ביחד עם פאורי בשיט מפרשית מדגם 470. באליפות העולם בשיט שנערכה בברצלונה, ספרד במאי 2012 היא סיימה במקום רביעי ביחד עם פאורי בשיט מפרשית מדגם 470.

אלופה אולימפית

באולימפיאדת לונדון (2012) זכתה אלאה במדליית זהב ביחד עם פאורי במפרשית מדגם 470, לפני צמד השייטות מבריטניה וצמד השייטות מהולנד.